จังหวัดบึงกาฬและภาคเอกชน เตรียมเสนอแผนพัฒนาเศรษฐกิจและสังคม 5 ด้านหลัก ในการประชุม ครม.
จังหวัดบึงกาฬและภาคเอกชน เตรียมเสนอแผนพัฒนาเศรษฐกิจและสังคม 5 ด้านหลัก ในการประชุมคณะรัฐมนตรีอย่างเป็นทางการนอกสถานที่ ที่จังหวัดหนองคายและบึงกาฬ ระหว่างวันที่ 12-13 ธันวาคม 2561

นายนิรัตน์ พงษ์สิทธิถาวร ผู้ว่าราชการจังหวัดบึงกาฬ กล่าวว่า จังหวัดบึงกาฬ เตรียมเสนอการพัฒนาเศรษฐกิจและสังคมของกลุ่มจังหวัด ต่อการประชุมคณะรัฐมนตรีอย่างเป็นทางการนอกสถานที่ จังหวัดหนองคายและบึงกาฬ ระหว่างวันที่ 12-13 ธันวาคม 2561 โดยเตรียมนำเสนอแผนพัฒนาเศรษฐกิจและสังคม 5 ด้าน ได้แก่ การพัฒนาระบบโลจิสติกส์ ด้านแหล่งน้ำเพื่อการเกษตรและการแก้ไขปัญหาอุทกภัย ยกระดับการผลิต และการสร้างมูลค่าเพิ่มผลผลิต การท่องเที่ยว และการพัฒนาคุณภาพชีวิต

สำหรับการพัฒนาระบบโลจิสติกส์ เคยเสนอให้พิจารณาการสร้างสนามบินที่จังหวัดบึงกาฬ ขอให้ศึกษาเส้นทางถนนเส้นตัดจากจังหวัดอุดรธานี ซึ่งตอนนี้เป็นศูนย์กลางทางการบินของภาคตะวันออกเฉียงเหนือตอนบน ขอให้มีการศึกษาถนนใหม่จากจังหวัดอุดรธานีมาที่จังหวัดบึงกาฬ เพื่อเชื่อมโยงจังหวัดบึงกาฬสู่ภาคตะวันออกเฉียงเหนือตอนบนและกรุงเทพมหานครได้สะดวกขึ้น

ส่วนด้านการท่องเที่ยว ได้ผลักดันให้มีการสร้างแลนด์มาร์คเรื่องเล่าริมแม่น้ำโขงที่เกี่ยวกับพญานาค เพื่อเป็นการส่งเสริมการท่องเที่ยวให้กับจังหวัด

นอกจากนี้ ได้เตรียมเสนอการพัฒนาแหล่งน้ำหนองน้ำธรรมชาติ ให้สามารถกักเก็บน้ำไว้ใช้ในฤดูแล้ง และนำสู่การพัฒนาการปรับเปลี่ยนสัดส่วนการผลิต ลดการปลูกพืชเชิงเดี่ยว โดยปลูกไม้ผล พืชผักสวนครัวทดแทนการปลูกยางพาราในสัดส่วนที่รัฐบาลส่งเสริม

สำหรับด้านการพัฒนาคุณภาพชีวิต ให้ความสำคัญในเรื่องการพัฒนาระบบสาธารณสุข โดยยกระดับศักยภาพโรงพยาบาลบึงกาฬ เพื่อรองรับการให้บริการประชาชนได้อย่างมีประสิทธิภาพมากขึ้น

ด้านนายเจตน์ เกตุจำนงค์ ประธานหอการค้าจังหวัดบึงกาฬ กล่าวถึงโครงการที่นำเสนอทั้งหมด จะเป็นโครงการที่ขับเคลื่อนตามนโยบายของรัฐบาล ในการพัฒนาคุณภาพชีวิตของประชาชน โดยเน้นการยกระดับศักยภาพโรงพยาบาลบึงกาฬ การสร้างมูลค่าเพิ่มผลผลิตและการพัฒนาระบบโลจิสติกส์ โดยผลักดันโครงการสะพานมิตรภาพไทย-ลาว แห่งที่ 5 เพื่อส่งเสริมการค้าชายแดนให้เติบโตและและมีมูลค่าเพิ่มขึ้น ควบคู่การพัฒนาเรื่องของการท่องเที่ยว ให้มีประสิทธิภาพยิ่งขึ้น